b'\n_START_ARTICLE_\nVinko Bre\xc5\xa1an\n_START_SECTION_\n\xc5\xbdivotopis\n_START_PARAGRAPH_\nVinko Bre\xc5\xa1an je ro\xc4\x91en u Zagrebu 3. velja\xc4\x8de 1964. u obitelji scenarista Ive Bre\xc5\xa1ana i spisateljice Jele Godlar. S maj\xc4\x8dine strane je \xc5\xbeidovskog podrijetla. Otac mu je napisao scenarije za njegova prva dva dugometra\xc5\xbena filma (Kako je po\xc4\x8deo rat na mom otoku i Mar\xc5\xa1al), Bre\xc5\xa1an je studirao filozofiju i komparativnu knji\xc5\xbeevnost, te je diplomirao re\xc5\xbeiju na Akademiji dramskih umjetnosti. Kao student 1988. dobio je nagradu u Oberhausenu za kratki film Na\xc5\xa1a burza._NEWLINE_Prvi dugometra\xc5\xbeni film mu je komedija s temom iz Domovinskog rata Kako je po\xc4\x8deo rat na mom otoku, koji je dobio 5 nagrada (3 nagrade na Festivalu igranog filma u Puli 1996., Oktavijana na Danima hrvatskog filma 1997. i glavnu nagradu na Cottbus Film Festival of Young East European Cinema, te je bio veliki kino-hit u Hrvatskoj 1996._NEWLINE_Film Svjedoci je bio jedini isto\xc4\x8dnoeuropski film u konkurenciji Berlinalea na kojem je osvojio Nagradu za mir i priznanje Ekumenskog \xc5\xbeirija, u Karlovym Varyma najbolji je film u programu Isto\xc4\x8dno od Zapada (nagrada Phillip Morris), u Jeruzalemu je osvojio nagradu za najbolji strani film (nagrada Wim Van Leer), najbolji je film na festivalu filmova snimljenim prema knji\xc5\xbeevnim djelima u Vlissingenu, a na festivalu mediteranskog filma u Rimu osvojio je posebnu nagradu \xc5\xbeirija._NEWLINE_Od prosinca 2004. godine ravnatelj je Zagreb filma._NEWLINE_Godine 2007. snimio je svoj prvi dokumentarni film Dan nezavisnosti koji prikazuje doga\xc4\x91aje koji su prethodili najve\xc4\x87em prosvjedu novije hrvatske povijesti kada je 120 tisu\xc4\x87a prosvjednika 21. studenog 1996. na Trgu bana Jela\xc4\x8di\xc4\x87a podr\xc5\xbealo zagreba\xc4\x8dki Radio 101.\n_START_SECTION_\nGluma\xc4\x8dke suradnje\n_START_PARAGRAPH_\nVinko Bre\xc5\xa1an \xc4\x8desto sura\xc4\x91uje s istim glumcima. Glumci s kojima naj\xc4\x8de\xc5\xa1\xc4\x87e sura\xc4\x91uje su Dra\xc5\xbeen K\xc3\xbchn i Predrag Vu\xc5\xa1ovi\xc4\x87.'